Document ID: 32003D0003

Απόφαση της Επιτροπής
της 17ης Δεκεμβρίου 2002
επί αιτήματος της Ελλάδος να επιτραπεί η χρήση βαρέος μαζούτ, μέγιστης περιεκτικότητας σε θείο 3 % κατά μάζα, σε τμήμα της επικράτειάς της
[κοινοποιηθείσα υπό τον αριθμό Ε(2002) 2475]
(Το κείμενο στην ελληνική γλώσσα είναι το μόνο αυθεντικό)
(2003/3/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/32/EΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και την τροποποίηση της οδηγίας 93/12/EΟΚ(1), και ιδίως το άρθρο 3 παράγραφος 5 δεύτερο εδάφιο,
Εκτιμώντας τα ακόλουθα:
(1) Δυνάμει του άρθρου 3 παράγραφος 1 της οδηγίας 1999/32/EΚ, τα κράτη μέλη καλούνται να λάβουν όλα τα αναγκαία μέτρα για να εξασφαλίσουν ότι στην επικράτειά τους, από την 1η Ιανουαρίου 2003, δεν χρησιμοποιείται βαρύ μαζούτ περιεκτικότητας σε θείο άνω του 1 % κατά μάζα.
(2) Δυνάμει του άρθρου 3 παράγραφος 2 της εν λόγω οδηγίας, ένα κράτος μέλος έχει το δικαίωμα, υπό ορισμένες προϋποθέσεις, να επιτρέψει τη χρήση βαρέος μαζούτ περιεκτικότητας σε θείο μεταξύ 1 και 3 % κατά μάζα, σε τμήματα ή στο σύνολο της επικράτειάς του.
(3) Στις 17 Δεκεμβρίου 2001, η Ελλάδα υπέβαλε αίτηση για έγκριση της Επιτροπής όσον αφορά τη χρήση βαρέος μαζούτ μέγιστης περιεκτικότητας σε θείο 3 % κατά μάζα, σε ολόκληρη την επικράτειά της, εκτός του λεκανοπεδίου της Αττικής. Κατά τις ελληνικές αρχές, η μέγιστη περιεκτικότητα σε θείο 3 % κατά μάζα είναι κατά 10 % χαμηλότερη από την περιεκτικότητα του νυν χρησιμοποιούμενου βαρέος μαζούτ.
(4) Η Επιτροπή ζήτησε περαιτέρω πληροφορίες από τις ελληνικές αρχές στις 23 Ιανουαρίου 2002. Η Ελλάδα διαβίβασε τις πληροφορίες αυτές στις 19 Φεβρουαρίου 2002 και στη συνέχεια τροποποίησε, στις 4 Ιουνίου 2002, το αίτημά της, ζητώντας προσωρινή παρέκκλιση έως το 2008, με επανεξέταση για την υπόλοιπη περίοδο.
(5) Η Ελλάδα κατέθεσε στοιχεία σύμφωνα με τα οποία τηρούνται τα κοινοτικά πρότυπα ποιότητας για τον ατμοσφαιρικό αέρα όσον αφορά το διοξείδιο του θείου, που καθορίζονται στην οδηγία 80/779/EΟΚ, της 15ης Ιουλίου 1980, περί των οριακών τιμών και των ενδεικτικών τιμών της ποιότητας της ατμόσφαιρας για το διοξείδιο του θείου και τα αιωρούμενα σωματίδια(2) και στην οδηγία 1999/30/ΕΚ, της 22ας Απριλίου 1999, σχετικά με τις οριακές τιμές διοξειδίου του θείου, διοξειδίου του αζώτου και οξειδίων του αζώτου, σωματιδίων και μολύβδου, στον αέρα του περιβάλλοντος(3), όπως τροποποιήθηκε από την απόφαση 2001/744/ΕΚ της Επιτροπής(4). Επιπλέον, βάσει ενδεικτικών μετρήσεων σε τρία αντιπροσωπευτικά σημεία, τα οποία συμπίπτουν με οικοσυστημικές ζώνες, οι συγκεντρώσεις του διοξειδίου του θείου στον ατμοσφαιρικό αέρα είναι κάτω της οριακής, για την προστασία των οικοσυστημάτων, τιμής των 20 μg/m3, που καθορίζεται στην οδηγία 1999/30/ΕΚ. Η Ελλάδα δηλώνει ότι οι συγκεντρώσεις διοξειδίου του θείου στον ατμοσφαιρικό αέρα στην επικράτειά της είναι εν γένει χαμηλές, μολονότι στις περιοχές γύρω από σημαντικές θερμοηλεκτρικές μονάδες που χρησιμοποιούν λιγνίτη, οι συγκεντρώσεις είναι μεγαλύτερες. Ωστόσο, οι μετρήσεις από σταθμούς παρακολούθησης που απέχουν αρκετά χιλιόμετρα από τους σταθμούς ηλεκτροπαραγωγής που χρησιμοποιούν λιγνίτη, όπως αυτές γνωστοποιήθηκαν από την Ελλάδα, βρίσκονται εντός των σχετικών οριακών τιμών της οδηγίας 80/779/EΟΚ, όπως τροποποιήθηκε από την οδηγία 89/427/ΕΟΚ(5).
(6) Σύμφωνα με τις ελληνικές αρχές, οι ετήσιες εκπομπές διοξειδίου του θείου ανέρχονται σήμερα σε περίπου 483000 τόνους ετησίως. Πλην όμως, οι εν λόγω εκπομπές αναμένεται να μειωθούν στους 300000 τόνους ετησίως, λόγω της αύξησης της χρήσης φυσικού αερίου στον τομέα της θερμικής ηλεκτροπαραγωγής και λόγω των μέτρων που θα απαιτηθούν στο πλαίσιο της συμμόρφωσης με την οδηγία 2001/80/EΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, για τον περιορισμό των εκπομπών στην ατμόσφαιρα ορισμένων ρύπων από μεγάλες μονάδες καύσης(6).
(7) Σύμφωνα με τις ελληνικές αρχές, η Ελλάδα, ενώ κατ' ουσίαν δεν συμβάλλει σε βαθμό άξιο λόγου στην εναπόθεση θείου ή στην υπέρβαση των κρίσιμων φορτίων οξύτητας σε άλλα κράτη μέλη, συμβάλλει κατά 1 % στην εναπόθεση θείου στην Ιταλία.
(8) Η Επιτροπή ζήτησε τη βοήθεια του προγράμματος συνεργασίας για τη συνεχή παρακολούθηση και την εκτίμηση της μεταφοράς σε μεγάλες αποστάσεις των ατμοσφαιρικών ρύπων στην Ευρώπη (EMEP), στο πλαίσιο του οποίου διενεργήθηκε λεπτομερέστερη ανάλυση της ελληνικής συμβολής στην εναπόθεση θείου, ειδικότερα δε στην Ιταλία, όπου σημειώνεται υπέρβαση, κατά 5 %, των κρίσιμων φορτίων οξύτητας στα οικοσυστήματα που είναι ευαίσθητα στην οξίνιση.
(9) Τα αποτελέσματα της ανάλυσης αυτής που διενεργήθηκε στο πλαίσιο του EMEP, τα οποία περιέχονται στις εκθέσεις της 22ας Φεβρουαρίου και 22ας Μαρτίου 2002, δείχνουν ότι ποσοστό 57 % περίπου των ελληνικών εκπομπών διοξειδίου του θείου προέρχονται από περιοχές εκτός του λεκανοπεδίου της Αττικής και ότι η ζώνη εξάπλωσης των εν λόγω εκπομπών καλύπτει το σύνολο της Ευρώπης, ως αποτέλεσμα της μεταφοράς ρύπων σε μεγάλες αποστάσεις.
(10) Στην περίπτωση της Ιταλίας, η ανάλυση στο πλαίσιο του προγράμματος συνεργασίας για τη συνεχή παρακολούθηση και την εκτίμηση της μεταφοράς σε μεγάλες αποστάσεις των ατμοσφαιρικών ρύπων στην Ευρώπη (ΕΜΕΡ) δείχνει ότι οι ελληνικές εκπομπές συμβάλλουν στην υπέρβαση των κρίσιμων φορτίων οξύτητας σε έξι τουλάχιστο ψηφίδες του καννάβου, όπου διαπιστώθηκαν υπερβάσεις των κρίσιμων φορτίων. Σε αυτές τις ψηφίδες του καννάβου η συμβολή από την Ελλάδα δεν υπερβαίνει το 0,5 %. Το ΕΜΕΡ συμπεραίνει ότι η ανάλυση αυτή συμφωνεί με τους υπολογισμούς που αποδίδουν στην Ελλάδα το 1 % των συνολικών εναποθέσεων θείου στην Ιταλία.
(11) Στις 5 Ιουλίου 2002, οι ελληνικές αρχές ανήγγειλαν ότι η ήδη υποβληθείσα κοινοποίηση ήταν ελλιπής και ότι συμπληρωματικές πληροφορίες θα διαβιβάζονταν έως το τέλος του Ιουλίου. Με επιστολή της 15ης Ιουλίου 2002 η Επιτροπή ανακοίνωσε στις ελληνικές αρχές ότι έλαβε γνώση των ανωτέρω και τους ζήτησε να αποστείλουν τις αναγγελθείσες πληροφορίες το συντομότερο δυνατόν, επισημαίνοντας ότι η περίοδος των έξι μηνών όπως καθορίζεται από το άρθρο 3 παράγραφος 5 της οδηγίας θα ξεκινούσε από την ημερομηνία παραλαβής των εν λόγω πληροφοριών.
(12) Στις 30 Ιουλίου 2002, οι ελληνικές αρχές υπέβαλαν στοιχεία σχετικά με τις εκπομπές του διοξειδίου του θείου στην Ελλάδα για το έτος 2000 και πρότειναν ότι το ελληνικό αίτημα θα έπρεπε να εξεταστεί βάσει των στοιχείων αυτών. Στις 3 Οκτωβρίου 2002, υπέβαλαν επίσης μια πρόσφατη αξιολόγηση του επιπέδου προστασίας των οικοσυστημάτων στην Ιταλία ενόψει της ελληνικής συμβολής στην υπέρβαση των κρίσιμων φορτίων οξύτητας.
(13) Η Επιτροπή ζήτησε τη βοήθεια του προγράμματος συνεργασίας για τη συνεχή παρακολούθηση και την εκτίμηση της μεταφοράς σε μεγάλες αποστάσεις των ατμοσφαιρικών ρύπων στην Ευρώπη (EMEP), προκειμένου να αξιολογήσει τις συμπληρωματικές πληροφορίες που διαβίβασε η Ελλάδα στις 30 Ιουλίου και στις 3 Οκτωβρίου 2002 αντίστοιχα. Υποστηριζόμενο από το κέντρο συντονισμού για τις συνέπειες στη χαρτογράφηση των κρίσιμων επιπέδων και φορτίων, το ΕΜΕΡ επιβεβαίωσε το προηγούμενο συμπέρασμα, ότι δηλαδή οι ελληνικές εκπομπές του διοξειδίου του θείου όπως γνωστοποιήθηκαν από την Ελλάδα για το έτος 2000 συμβάλλουν στην υπέρβαση των κρίσιμων φορτίων οξύτητας στην Ιταλία. Τα αποτελέσματα συνοψίζονται σε έκθεση της 19ης Νοεμβρίου 2002, σύμφωνα με την οποία τεκμηριώνεται, πέραν από κάθε λογική αμφιβολία, ότι οι ελληνικές εκπομπές συμβάλλουν σε υπερβάσεις εναπόθεσης πέρα από τα κρίσιμα φορτία οξύτητας σε άλλα κράτη μέλη, ιδιαίτερα δε στην Ιταλία.
(14) Υπό το φως των πληροφοριών που υπέβαλε η Ελλάδα σχετικά με την ποιότητα του περιβάλλοντος αέρα, και βάσει της διενεργηθείσας, στο πλαίσιο του ΕΜΕP και με την υποστήριξη του κέντρο συντονισμού για τα αποτελέσματα στη χαρτογράφηση των κρίσιμων επιπέδων και φορτίων, ανάλυσης της ελληνικής συμβολής στην υπέρβαση των κρίσιμων φορτίων, η Επιτροπή θεωρεί ότι δεν πληρούται ο όρος που θέσπισε το Συμβούλιο όσον αφορά την υπέρβαση των κρίσιμων φορτίων και τον οποίο κάθε κράτος μέλος πρέπει να πληροί προκειμένου να του επιτραπεί η χρήση βαρέων μαζούτ περιεκτικότητας σε θείο μεταξύ 1 και 3 % κατά μάζα, σε τμήμα ή στο σύνολο της επικράτειάς του· κατά συνέπειαν, η Επιτροπή αδυνατεί να εγκρίνει την παρέκκλιση που ζήτησε η Ελλάδα.
(15) Tα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συνεστήθη δυνάμει του άρθρου 9 της οδηγίας 1999/32/EΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το αίτημα της Ελλάδας για να επιτραπεί η χρήση βαρέος μαζούτ μέγιστης περιεκτικότητας σε θείο μεταξύ 1 και 3 % κατά μάζα, σε τμήμα της επικράτειάς της, από την 1η Ιανουαρίου 2003, απορρίπτεται.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 17 Δεκεμβρίου 2002.

Labels: 18
15
14
20